**Sezóna na Santovke otvorená**

Slávnostné otvorenie letnej turistickej sezóny v rekreačnom zariadení MS Santovka sa uskutočnilo v prvý júnový deň za účasti členov výboru MS, tajomníka MS Mareka Hanusku, a predsedu komisie výboru MS pre národnostné vzťahy Viliama Komoru. Začiatku sezóny sa zúčastnili ďalší matičiari: riaditeľ finančného útvaru MS Jaroslav Gustiňák, riaditeľ Členského ústredia MS Martin Fejko, riaditeľ technického útvaru MS Branislav Kohút a riaditeľ levického matičného domu Miroslav Považan. Matičných funkcionárov pozdravil starosta obce Santovka a zároveň predseda Komory obcí a podpredseda ZMOS Ľubomír Lőrincz, ktorí priblížil históriu, súčasnosť ako aj perspektívy tejto na minerálku preslávenej juhoslovenskej obce, ako aj súčasnú pozitívnu národnostnú situáciu u nich. V dlhšej a plodnej diskusii boli prerokované možnosti spolupráce a rozvoj matičného rekreačného zariadenia. V pracovnej časti rokovania, už len za účasti pracovníkov MS, tajomník M. Hanuska zabezpečil školenie k matičnému protokolu, k ekonomickým a hospodárskym záležitostiam, ako aj k východiskám k členskému hnutiu. Na konci pracovných rokovaní sa matičiari stretli s prevádzkovateľmi letného kúpaliska s liečivou minerálnou vodou Santovka, pričom hľadali možnosti obojstranne výhodnej spolupráce medzi týmito subjektmi. Kúpalisko otvorilo sezónu 6. júna.

Záujemcovia o finančne výhodné ubytovanie v  rekreačnom zariadení Matice slovenskej si môžu rezervovať ubytovanie na tel. č.: DMS Levice: 036/630 8710; 0918 904 937; 0911 502 787, TIÚ Martin: 043/ 381 2830; 0918 904 926. Bližšie informácie nájdu na: www.matica.sk, resp. priamo: <http://www.matica.sk/rz-santovka.phtml?id5=23225>.

Viliam Komora